เตือนภัยมิจฉาชีพแอบอ้างประกันสังคม หลอกให้โอนเงินเกินสิทธิ
นางนิยดา เสนีย์มโนมัย ผู้อำนวยการกองนโยบายและแผนงาน ในฐานะโฆษกสำนักงานประกันสังคม กล่าวว่า ขณะนี้พบพวกมิจฉาชีพแอบอ้างเป็นเจ้าหน้าที่สำนักงานประกันสังคม โทรศัพท์แจ้งผู้ประกันตนให้คืนเงินเกินสิทธิที่สำนักงานประกันสังคมได้โอนเข้าบัญชีผู้ประกันตน โดยบอกหมายเลขบัญชี 4 ตัวท้ายที่โอนเกิน และแจ้งเลขบัญชีให้ผู้ประกันตนโอนเงินกลับคืน ซึ่งถ้าไม่เชื่อให้ติดต่อไปยังสถานีตำรวจ เรื่องดังกล่าวนี้ยืนยันว่า ไม่เป็นความจริง พร้อมอธิบายเงินเกินสิทธิมีอยู่จริง เกิดขึ้นจากสำนักงานประกันสังคมจ่ายเงินสิทธิประโยชน์ให้กับผู้ประกันตนไปแล้วแต่สิทธินั้นสิ้นสุดลง เช่น กรณีสงเคราะห์บุตรเมื่อลาออกจะสิ้นสภาพการเป็นผู้ประกันตน ดังนั้นจะหยุดจ่ายสิทธิทันที กรณีว่างงานหากกลับเข้าทำงานใหม่แล้ว แต่ได้รายงานตัวไว้ในระบบกับสำนักงานประกันสังคม เงินจึงโอนเข้าไปเกินสิทธิ อย่างไรก็ตาม แม้เงินเกินสิทธิมีอยู่จริง แต่หากสำนักงานประกันสังคมจะขอคืนจะแจ้งเป็นหนังสือเท่านั้น พร้อมย้ำว่าการจ่ายเงินเกินสิทธิให้มาจ่ายที่สำนักงานประกันสังคมเท่านั้น ไม่มีการให้โอนเงินเข้าบัญชี พร้อมแนะวิธีป้องกันการถูกหลอกลวงว่าหากมีการติดต่อทางโทรศัพท์อย่ารีบร้อนโอนเงิน ขอให้ติดต่อสำนักงานประกันสังคมเขตพื้นที่ หรือจังหวัดโดยตรงโฆษกสำนักงานประกันสังคม กล่าวถึงกรณีผู้ประกันตนหลงเชื่อโอนเงินให้มิจฉาชีพไปแล้ว ให้นำหลักฐานการโอนเงินไปแจ้งความกับตำรวจเพื่อดำเนินคดีตามกฎหมาย และแจ้งสำนักงานประกันสังคมเพื่อที่จะเข้าไปดูแลช่วยเหลือในเรื่องนี้ หากผู้ประกันตนมีข้อสงสัยติดต่อสอบถามได้ที่ สายด่วน 1506 กด 1 ทุกวัน ตลอด 24 ชั่วโมง